ET Euroopa Liidu Teataja C 62/9

Väikese muudatuse heakskiitmise taotluse avaldamine kooskõlas Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 53 lõike 2 teise lõiguga

(2018/C 62/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas Euroopa Parlamendi ja nõukogu määruse (EL) nr 1151/2012 (2) artikli 53 lõike 2 teise lõiguga

„CABRALES“

ELi nr: PDO-ES-0081-AM01 – 20.10.2017

KPN ( X ) KGT ( ) GTT ( )

1. Taotlejate rühm ja õigustatud huvi

Consejo Regulador de la Denominación de Origen Protegida „CABRALES“ [Kaitstud päritolunimetuse „CABRALES“ kontrollkomisjon]. Ctra. General, s/n 33555 Carreña de Cabrales ASTURIAS ESPAÑA Tel +34 985845335 E-post: dop@quesocabrales.org Internet: http://www.quesocabrales.org/

Kontrollkomisjon on ettevõtjate esindusorgan, mis on ametlikult tunnustatud kaitstud päritolunimetuse kontrollorganina vastavalt kehtivatele eeskirjadele (29. juuni 1990. aasta KORRALDUS, millega ratifitseeritakse päritolunimetuse „Cabrales“ ja selle kontrollkomisjoni määrus). Tema volitused tootespetsifikaadi muutmise ettepanekute tegemisel on sätestatud tema eesmärkide ja ülesannete all.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

— ☐ Toote kirjeldus — ☐ Päritolutõend — ☐ Tootmismeetod — ☐ Seos piirkonnaga — ☒ Märgistus — ☒ Muu: kontrolliasutus

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis eeldab avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

1. Punkt G „Kontrolliasutus“

Praegune tekst

„G. Kontrolliasutus Kaitstud päritolunimetuse „Cabrales“ kontrollimise eest vastutab kontrollkomisjon, mis koosneb tootjate ja töötlejate esindajatest ning selle koosseisu kuuluvad: — esimees, — aseesimees, — kaks loomakasvatussektorit esindavat liiget, — kuus käsitöönduslikku töötlussektorit esindavat liiget, — kaks looma- ja piimakarjakasvatusele spetsialiseerunud tehnilist liiget. Liikmed valitakse demokraatlikult iga nelja aasta tagant. Volitused: Territoriaalne pädevus: tootmis-, töötlemis- ja laagerdamispiirkonnad. Toodetega seotud pädevus: kaitstud päritolunimetusega tooted tootmise, töötlemise, laagerdamise, transpordi ja turustamise kõikidel etappidel. Isikutega seotud pädevus: eri registritesse kantud isikud. Ülesanded: — eri registrite loomine ja kontrollimine; — kaitstud juustu tootmise, töötlemise ja kvaliteedi suunamine, jälgimine ja kontrollimine; — toote nõuetele vastavuse hindamine; — kaitstud päritolunimetuse tutvustamine ja kaitse; — eeskirjade rikkumiste menetlemine; — täieliku õigusliku vastutuse ja valmisolekuga kohustuste võtmine ja kohtumenetlustes osalemine, esindus- ja kaitseülesannete täitmine päritolunimetuse üldistes huvides.“

Uus, muudetud tekst

„G. Kontrolliasutus Selle tootespetsifikaadi nõuetele vastavuse kontrollimise eest vastutab: Consejo Regulador de la Denominación de Origen Protegida „CABRALES“ [Kaitstud päritolunimetuse „CABRALES“ kontrollkomisjon]. Aadress: Ctra. General, s/n. 33555 Carreña de Cabrales (Asturias) Tel +34 985845335 Faks +34 985845130 E-post: dop@quesocabrales.org Kontrolli ulatus Kaitstud päritolunimetuse „Cabrales“ kontrollkomisjon hõlmab kontrolliasutust (sertifitseerimisrühm), mis tegutseb selle toote sertifitseerimisorganina ja on akrediteeritud kooskõlas konkreetse võrdlusstandardiga (UNE-EN ISO/IEC 17065:2012 või seda asendav standard). See asutus inspekteerib juustukodasid ja laagerdumiskoopaid, et kontrollida vastavust kaitstud päritolunimetuse „Cabrales“ tootespetsifikaadis sätestatud nõuetele. Inspekteerimine hõlmab füüsikalis-keemiliste ja organoleptiliste analüüside tegemiseks proovide võtmist tootest, mida ettevõtjad on hinnanud sobivaks ja peavad vajalikuks kaitsta KPNiga. Kontrollimetoodika Tootespetsifikaadile vastavuse kontroll koosneb järgmistest etappidest: — loomakasvatusettevõtete inspekteerimine, et kontrollida tooraine omadusi; — piimakogumiskeskuste inspekteerimine, et tagada jälgitavus; — töötlemisettevõtete (juustukojad ja laagerdumiskoopad) kontrollimine (esialgne, järel- ja erakorraline kontroll) eesmärgiga kontrollida tootmisprotsessi ja toodet; — tootest proovide võtmine füüsikalis-keemiliste ja organoleptiliste analüüside tegemiseks. Eespool loetletud hindamisi tehakse vähemalt kord aastas. Proove võetakse nende ettevõtjate kontrollimise käigus, kes märgistavad oma juustu kaitstud päritolunimetusega „Cabrales“. Proovide võtmisel lähtutakse proportsionaalsuse kriteeriumidest, võttes aluseks toote liigi ja tootmismahu. Füüsikalis-keemilised analüüsid tehakse akrediteeritud laborites. Loomakasvatusettevõtteid ei sertifitseerita, kuid protsessi inspekteerimine hõlmab neid. Sertifikaat antakse üksnes juustukodadele ja laagerdumiskoobastele kui KPNi märgise kasutajatele. Ülesanded: — eri registrite loomine ja kontrollimine; — kaitstud juustu tootmise, töötlemise ja kvaliteedi inspekteerimise kontrollimine; — toote sertifitseerimise protsessi kaasatud ettevõtjate võetud enesekontrollimeetmete hindamine; — sertifikaadi andmine juustukodadele ja laagerdumiskoobastele, mis vastavad tootespetsifikaadi nõuetele; — kaitstud päritolunimetuse tutvustamine ja kaitse.“

Alus

Kontrolliasutuse määratlust on muudetud seoses selle koosseisu ja volitustega. Seda tehti vajaduse tõttu kohandada kehtivat kontrollisüsteemi, et täita delegeeritud ülesandeid ja toimida standardi ISO/IEC 17065 kohaselt.

2. Punkt H „Märgistus“

Praegune tekst

„H. Märgistus Iga registreeritud ettevõtja kasutatavad kaubanduslikud märgised peavad olema saanud kontrollkomisjoni heakskiidu. Märgisel peab olema järgmine tekst: Denominación de Origen „Cabrales“. Inimtoiduks ettenähtud juustul peab olema märgis, lisamärgis või numbriga varustatud tempel, mille on välja andnud kontrollkomisjon. Kuna enamiku juustutootjate tootmismaht on väike, on kõigi juustutootjate jaoks vastu võetud ühtne märgis, millel kujutatud eri – ühe, kahe või kõigi kolme loomaliigi – kujutised näitavad, millise looma piima on töötlemisel kasutatud. (Lisatud on näide iga märgisetüübi kohta.)“

Uus, muudetud tekst

„H. Märgistus Seoses käesolevas tootespetsifikaadis loetletud nõuetega tuleb iga registreeritud ettevõtja kasutatavad kaubanduslikud märgised esitada kontrollkomisjonile nende lisamiseks registrisse. Märgisel peab olema järgmine tekst: Denominación de Origen Protegida „Cabrales“. Inimtoiduks ettenähtud toodetel peab olema märgis ja lisamärgis, millel on kujutatud kahe rohelise triibu vahel olev punane triip ja kontrollkomisjoni logo ning millele on kantud kontrollkomisjoni väljaantud asjaomased numbrid. Märgised peavad olema kinnitatud juustukojas viisil, mis ei võimalda neid uuesti kasutada. Kuna enamiku juustutootjate tootmismaht on väike, on kõigi juustutootjate jaoks vastu võetud ühtne märgis, millel kujutatud eri – ühe, kahe või kõigi kolme loomaliigi – kujutised näitavad, millise looma piima on töötlemisel kasutatud. (Lisatud on näide iga märgisetüübi kohta.)“

Alus

Seda punkti on muudetud kontrollkomisjoni kui kontrolliasutuste volitustega seoses.

Muudatust peetakse väikeseks, kuna see ei ole seotud toote põhiomadustega, ei muuda seost piirkonnaga, ei mõjuta geograafilist piirkonda ega lisa piiranguid toote või selle toorainega kauplemisele, kooskõlas määrusega (EL) nr 1151/2012 (artikli 53 lõige 2, milles viidatakse väikestele muudatustele).

KOONDDOKUMENT

„CABRALES“

ELi nr: PDO-ES-0081-AM01 – 20.10.2017

KPN ( X ) KGT ( )

1. Nimetus

„Cabrales“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusega tähistatud toote kirjeldus

Lehma-, lamba- või kitsetoorpiimast või kahe või kolme nimetatud liiki piima – mis peab alati olema täispiim – segust valmistatud sinihallitusjuust, mille rasva- ja valgusisaldus on tasakaalus.

Laagerdunud koopas pärast kalgendi valmistamist vähemalt kaks kuud.

Valminud juustu omadused:

— kuju: silindrikujuline, siledate külgedega;

— kõrgus: 7–15 sentimeetrit;

— kaal ja läbimõõt: erinev;

— koorik: pehme, õhuke, rasvane, hall, kohati punakaskollane;

— juustumass: rasvase konsistentsiga, kuigi siduvus on sõltuvalt juustu kääritamise tasemest erinev. Kompaktne ja ilma suurte aukudeta. Kohati valge, rohekassiniste hallitusjoonekestega. Kergelt pikantse maitsega, mis on tugevam puhtast lambapiimast või kitsepiimast või nende segust valmistatud juustu puhul;

— rasvad: vähemalt 45 % kuivaines;

— minimaalne niiskussisaldus 30 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

a) Sööt

Loomi söödetakse traditsioonilisel viisil, kasutades karjamaid ja andes lisasööta.

b) Tooraine

Lehma-, lamba- või kitsetoorpiim, mis saadakse kindlaks määratud geograafilises piirkonnas asuvatest loomakasvatusettevõtetest. Laap on ainult loomset päritolu.

3.4. Tootmise erietapid, mis peavad toimuma määratud geograafilises piirkonnas

Nii piima tootmine kui ka juustu töötlemine ja laagerdumine peavad toimuma kindlaks määratud geograafilises piirkonnas.

3.5. Registreeritud nimetusega tähistatud toote viilutamise, riivimise, pakendamise jm erieeskirjad

Pakendamine peab toimuma kindlaks määratud geograafilises piirkonnas, et kindlustada toote kvaliteedi tagamiseks optimaalsed tingimused. See võimaldab juustutootjatel säilitada toote ehtsust ja lihtsustab jälgitavuse kontrolli.

3.6. Registreeritud nimetusega tähistatud toote märgistamise erieeskirjad

Juustu kaubanduslikel märgistel peavad olema sõnad „Denominación de Origen Protegida Cabrales“ ning ELi kaitstud päritolunimetuste logo.

Juustul peab olema ka eraldi seerianumbriga lisamärgis, mis on varustatud koodiga vastavalt sertifitseeritava juustu turustamisviisile. Lisamärgised peavad olema kontrolliasutuse poolt heaks kiidetud, kontrollitud ja välja antud viisil, mis ei võimalda neid uuesti kasutada.

4. Geograafilise piirkonna täpne piiritlus

Juustu „Cabrales“ valmistamiseks sobiva piima tootmispiirkond hõlmab Arangase, Areni, Asiego, Berodia, Bulnesi, Camarmeña, Canalesi, Carreña, Escobari, Inguanzo, La Molina, La Salce, Ortiguero, Pandiello, Puertase, Poo, Sotresi ja Tielve küla Cabralesi omavalitsusüksuses ning Oceño, Cáravesi ja Rozagase küla Peñamellera Alta omavalitsusüksuses, mis kõik asuvad Astuuria autonoomses piirkonnas paiknevas Picos de Europa mäestikus.

Juustu töötlemine ja laagerdumine toimuvad samuti tootmispiirkonnas.

5. Seos geograafilise piirkonnaga

Toote eripära

Juustu „Cabrales“ eripära, mis muudab selle teiste juustudega võrreldes ainulaadseks, tuleneb selle organoleptilistest omadustest (koorik ja mass).

Geograafilise piirkonna eripära

Piirkonna eripära määravad järgmised loodus- ja inimtegurid.

1. Loodustegurid

Picos de Europa mäestik, mis paikneb Astuuria autonoomse piirkonna kaguosas ja ulatub mõnevõrra Castilla-Leóni ja Kantaabria autonoomsesse piirkonda, hõlmab mäemassiivi Kantaabria mägede põhjapoolsetel nõlvadel ja kõrgel, rohkem kui 800 meetrit üle merepinna asuvaid avaraid karjamaid.

2. Inimtegurid

Kuna selle piirkonna elanikud olid paljude põlvkondade vältel isolatsioonis, põhineb nende majandus loodusvarade ammendaval ja süstemaatilisel kasutamisel.

Esiteks põhinesid Picos de Europas paiknenud inimasustuse ressursid traditsiooniliselt karjamaade kasutamisel suviti mitmesuguste kariloomade söötmiseks, kes pärinesid üldiselt Picos de Europa piiri äärsetest küladest. Suvel võivad loomad vabalt peña (Picos de Europale kohalike elanike poolt antud nimi) raskestiläbitavatel karjamaadel ringi liikuda. Igal väikesel külal on oma aedik, mida majandatakse ühiselt, kuid kus on mitu eri elanikele kuuluvat karja. Suvel antakse loomad üle kariloomade hooldamise ja majandamise eest vastutavatele elanikele, teised jäävad külasse ning keskenduvad saagikoristusele ja heinateole.

Teiseks, kuna kohalikel tootjatel olid vajalikud eriteadmised ja tarbimiskohad asusid sidepidamisraskuste tõttu väga kaugel, valmistasid karjused ise piimast juustu.

Põhjuslik seos piirkonna eripära ning toote tootmise ja omaduste vahel

a. Laagerdumiskoopad

Eri suuruse ja omadustega koobaste olemasolu on tingitud karstimoodustistest ning õhu ja vee vahelisest erilisest dünaamikast Picos de Europa lubjakivikihis, mis on üks Euroopa paksemaid.

Mõned laagerdumiskoopad asuvad aediku või karjuse maja lähedal, kuid enamik neist on kaugel ja ligipääs neile on käänuliste mägiteede tõttu keeruline. Need asuvad alal, mis ulatub 800–1 200 meetrit üle merepinna ja kõrgemal asuvaid koopaid peetakse paremateks (tagavad parema kvaliteedi).

Juustu „Cabrales“ laagerdumiseks sobiv koobas peab vastama järgmistele tingimustele: koobas peab olema sügav ja sissepääs peab olema vastu põhjakaart, sellel peab olema vähemalt kaks avaust (üks sisse- ja väljakäiguks ja teine ventilatsiooniks), et tekitada koopas õhuvool ehk nn soplado, ja koopas peab olema voolav vesi. See paneb õhu koopas veidi liikuma ja tagab väga kõrge niiskuse (üle 90 %), hoides samal ajal temperatuuri vahemikus 6–10 °C.

Nendes tingimustes on seinad kaetud hallitusega, peamiselt Penicillium roqueforti’ga, ning õhuvoolud ehk soplados’ed vabastavad selle eosed, mis langevad juustule, idanevad ja tungivad juustumassi.

Juust peab piisavaks laagerdumiseks jääma koopas asuvatele puitriiulitele (talameras) kaheks kuni viieks kuuks. Juustukerasid tuleb selle aja jooksul korrapäraselt ümber keerata ja puhastada.

Laagerdumisprotsessi lõppedes pakiti juust varem Acer pseudoplatanus’e (mägivaher) lehtedesse, et seda oleks turustamise ajal lihtsam käsitseda. Tänapäeval on need lehed kaitstud päritolunimetusega juustude puhul asendatud toiduainete pakkepaberiga, millele on trükitud puulehed.

b. Maine

Juustu „Cabrales“ mainet kinnitavad mitmed tõendid. Näiteks Jovellanose (18. sajandi) kirjutistes, Madoz’i geograafiateatmikus „Diccionario Geográfico“, mis avaldati 19. sajandi alguses, ja González Solís’i teoses „Memorias Asturianas“ kinnitatakse, et juustu „Cabrales“ esitleti 1857. aastal Madridi põllumajandusnäitusel koos teiste Astuuria toodetega.

Oma 1911. aasta aruandes piimatootmise kohta Santanderis jutustavad vennad Alvaradod, kuidas nad alustasid Cabralesi piirkonnas oma rännakut, ronides Picos de Europa mägedesse, et külastada kuulsat juustu „Cabrales“ valmistavate karjaste koopaid.

Viide spetsifikaadi avaldamisele

(viitemääruse artikli 6 lõike 1 teine lõik)

https://www.asturias.es/Asturias/descargas/PDF_TEMAS/Agricultura/Alimentaci%C3%B3n/Queso%20Cabrales%20(MODIFICADO).pdf

(1) ELT L 179, 19.6.2014, lk 17.

(2) ELT L 343, 14.12.2012, lk 1.